— Нашы педагогі — адны з самых лепшых у Магілёўскай вобласці, і гэтаму маецца пацвярджэнне, — падкрэсліла Ганна Уладзіміраўна. — З года ў год прадстаўнікі навучальных устаноў раёна становяцца пераможцамі конкурсаў прафесіянальнага майстэрства, а іх вучні — прызёрамі прэстыжных алімпіяд і конкурсаў рознага ўзроўню. Так, 49 выпускнікоў узнагароджаны пахвальнымі граматамі, 15 чалавек атрымалі атэстаты асобага ўзору і залатыя медалі, 6 школьнікаў сталі стыпендыятамі фонду Прэзідэнта Беларусі па сацыяльнай падтрымцы адораных вучняў і студэнтаў, а настаўнік гімназіі Таццяна Амбрушкевіч стала яго лаўрэатам. Добрыя вынікі ўдзелу ў рэспубліканскіх і міжнародных конкурсах паказалі настаўнікі Дараганаўскай сярэдняй школы Мікалай Тамашоў і Жанна Караленя. Настаўнік гімназіі Таццяна Крэпская стала пераможцам абласнога этапу, а 28 верасня — лаўрэатам другой ступені рэспубліканскага конкурсу прафесіянальнага майстэрства “Настаўнік года Рэспублікі Беларусь”.